[{"text_idx": "#000002", "text": "Byddem hefys yn hoffi cadw rhai cwcis i\u2019n helpu ni:"}, {"text_idx": "#000007", "text": "Mae Llyfrgelloedd Cymru yn lansio ymgyrch i hyrwyddo\u2019r gwaith maent yn ei wneud i gefnogi pobl yng Nghymru i fyw a heneiddio\u2019n dda."}, {"text_idx": "#000008", "text": "Bydd Heneiddio\u2019n Dda gyda Llyfrgelloedd Cymru yn tynnu sylw at ro\u0302l bwysig llyfrgelloedd i annog pobl i gyfranogi mewn gweithgareddau cymunedol waeth beth fo\u2019u hoedran. Bydd Llyfrgelloedd Cymru\u2019n cynnal ystod eang o ddigwyddiadau a gweithgareddau sy\u2019n ceisio gwella lles pobl wrth iddynt heneiddio."}, {"text_idx": "#000009", "text": "Mae llyfrgelloedd yn asedau pwysig o fewn eu cymunedau lleol, sy\u2019n darparu gofodau croesawgar a hygyrch ar gyfer cyfranogiad helaeth sy\u2019n gallu cefnogi pobl hy\u0302n i ddatblygu a chynnal rhwydweithiau cymdeithasol. Maent hefyd yn darparu cefnogaeth i wella hyder digidol pobl, gan eu hannog i archwilio\u2019r byd digidol, ond hefyd gallant ddarparu cyswllt hanfodol wyneb yn wyneb sydd yn brin yn y gymdeithas brysur sydd ohoni heddiw"}, {"text_idx": "#000010", "text": "Bydd yr ymgyrch yn dangos sut y gall llyfrgelloedd ddarparu cyfleoedd dysgu a chefnogi ymgysylltiad cymdeithasol sy\u2019n caniata\u0301u i bobl o bob oedran barhau i ffynnu ac er budd eu hiechyd a\u2019u lles."}, {"text_idx": "#000011", "text": "Mae Heneiddio\u2019n Dda gyda Llyfrgelloedd Cymru yn ffurfio rhan o brosiect ehangach Byw\u2019n Dda yng Nghymru, sy\u2019n amlygu\u2019r ro\u0302l bwysig mae Llyfrgelloedd Cymru yn ei chwarae yng nghanol eu cymunedau lleol a hyrwyddo\u2019r gwaith maent yn ei wneud i gefnogi iechyd a lles pobl."}, {"text_idx": "#000012", "text": "Mae Llyfrgelloedd mewn sefyllfa ddelfrydol i ddarparu ystod o fanteision o ran iechyd a lles i\u2019w cymunedau lleol. Maent yn adnodd gwych, yn nhermau\u2019r wybodaeth a\u2019r deunyddiau sydd ganddynt i\u2019w cynnig ac fel canolbwynt o fewn eu cymuned lle gall pobl ddod ynghyd ar gyfer digwyddiadau neu weithgareddau sydd o fudd i\u2019w lles. Mae\u2019r prosiect Byw\u2019n Dda yng Nghymru yn fenter genedlaethol sy\u2019n ceisio dathlu llyfrgelloedd Cymru a\u2019r gwaith pwysig y maent yn ei wneud yn ogystal ag annog pobl i gael mwy o fudd o\u2019u llyfrgell leol."}, {"text_idx": "#000014", "text": "\u201cMae ein hymgyrch \u2018Heneiddio\u2019n Dda gyda Llyfrgelloedd Cymru\u2019 yn dangos sut mae Llyfrgelloedd Cymru yn gweithio i gefnogi Cymru sydd o blaid pobl hy\u0302n. Rydym eisiau annog cymaint o bobl a\u0302 phosibl i ymgysylltu a\u0302\u2019u llyfrgell leol, ac i weld beth sydd gennym i\u2019w gynnig o ran cyfleoedd dysgu, cymorth digidol ac ystod eang o weithgareddau a fydd yn datgloi potensial pobl o unrhyw oedran."}, {"text_idx": "#000015", "text": "\u201cRydym yn cydnabod pa mor bwysig yw ailadeiladu hyder pobl hy\u0302n yn dilyn Covid, ac i\u2019w cefnogi i ailgysylltu a\u0302\u2019u teuluoedd, ffrindiau a chymunedau. Mae ein llyfrgelloedd mewn lleoliad perffaith i ddarparu gofod cymunedol sy\u2019n caniata\u0301u i bobl ddod ynghyd a chefnogi ei gilydd.\u201d"}, {"text_idx": "#000016", "text": "I gael rhagor o wybodaeth am yr ymgyrch Byw\u2019n Dda yng Nghymru, cysylltwch a\u0302: .uk"}]